สรุปภาวะตลาดต่างประเทศ ประจำวันที่ 3 ก.ย. 2564
สรุปภาวะตลาดต่างประเทศ ประจำวันที่ 3 ก.ย. 2564
6 ก.ย. 2564

ดัชนีดาวโจนส์ตลาดหุ้นนิวยอร์กปิดลบเมื่อวันศุกร์ (3 ก.ย.) เนื่องจากนักลงทุนผิดหวังกับการเปิดเผยตัวเลขจ้างงานของสหรัฐที่ต่ำกว่าคาด ซึ่งทำให้เกิดความไม่แน่ใจเกี่ยวกับการฟื้นตัวของเศรษฐกิจจากผลกระทบของโรคโควิด-19 ท่ามกลางการแพร่ระบาดอย่างรวดเร็วของไวรัสสายพันธุ์เดลตา
ดัชนีเฉลี่ยอุตสาหกรรมดาวโจนส์ปิดที่ 35,369.09 จุด ลดลง 74.73 จุด หรือ -0.21% และดัชนี S&amp;P500 ปิดที่ 4,535.43 จุด ลดลง 1.52 จุด หรือ -0.03% ส่วนดัชนี Nasdaq ปิดที่ 15,363.52 จุด เพิ่มขึ้น 32.34 จุด หรือ +0.21%
ตลาดหุ้นยุโรปปิดลบเมื่อวันศุกร์ (3 ก.ย.) เนื่องจากนักลงทุนผิดหวังกับการเปิดเผยตัวเลขจ้างงานของสหรัฐที่ต่ำกว่าคาด ซึ่งบ่งชี้ว่าการขยายตัวทางเศรษฐกิจชะลอลงในสหรัฐ และส่งผลให้หุ้นกลุ่มค้าปลีกและกลุ่มเดินทางซึ่งมีรายได้ส่วนใหญ่จากตลาดสหรัฐนั้นถูกกดดันมากที่สุด
ดัชนี Stoxx Europe 600 ปิดที่ 471.93 จุด ลดลง 2.67 จุด หรือ -0.56%
ดัชนี CAC-40 ตลาดหุ้นฝรั่งเศสปิดที่ 6,689.99 จุด ลดลง 73.09 จุด หรือ -1.08%, ดัชนี DAX ตลาดหุ้นเยอรมนีปิดที่ 15,781.20 จุด ลดลง 59.39 จุด หรือ -0.37% และดัชนี FTSE 100 ตลาดหุ้นลอนดอนปิดที่ 7,138.35 จุด ลดลง 25.55 จุด หรือ -0.36%
ตลาดหุ้นลอนดอนปิดลดลงเมื่อวันศุกร์ (3 ก.ย.) โดยถูกกดดันจากหุ้นกลุ่มพลังงานและกลุ่มเวชภัณฑ์ที่ปรับตัวลง นอกจากนี้ การเปิดเผยตัวเลขการจ้างงานเดือนส.ค.ของสหรัฐที่ต่ำกว่าคาด ส่งผลกระทบต่อบรรยากาศการซื้อขายด้วย
ดัชนี FTSE 100 ตลาดหุ้นลอนดอนปิดที่ 7,138.35 จุด ลดลง 25.55 จุด หรือ -0.36%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อวันศุกร์ (3 ก.ย.) เนื่องจากนักลงทุนผิดหวังที่สหรัฐเปิดเผยตัวเลขจ้างงานที่อ่อนแอเกินคาด ซึ่งบ่งชี้ว่าเศรษฐกิจสหรัฐยังคงได้รับผลกระทบจากการแพร่ระบาดของโรคโควิด-19 และความต้องการใช้น้ำมันจะยังคงถูกกดดันในระยะสั้น
สัญญาน้ำมันดิบ WTI ส่งมอบเดือนต.ค. ลดลง 70 เซนต์ หรือ 1% ปิดที่ 69.29 ดอลลาร์/บาร์เรล แต่ปรับตัวขึ้น 0.80% ในรอบสัปดาห์นี้
สัญญาน้ำมันดิบเบรนท์ (BRENT) ส่งมอบเดือนพ.ย. ลดลง 42 เซนต์ หรือ 0.6% ปิดที่ 72.61 ดอลลาร์/บาร์เรล แต่ปรับตัวขึ้น 1.30% ในรอบสัปดาห์นี้
สัญญาทองคำตลาดนิวยอร์กปิดพุ่งขึ้นเมื่อวันศุกร์ (3 ก.ย.) เนื่องจากนักลงทุนได้พากันเข้าซื้อสัญญาทองคำในฐานะสินทรัพย์ปลอดภัย หลังจากสหรัฐเปิดเผยตัวเลขจ้างงานที่ต่ำกว่าคาด ซึ่งบ่งชี้ว่าเศรษฐกิจสหรัฐยังไม่ฟื้นตัวจากผลกระทบของโรคโควิด-19 ที่ยังคงแพร่ระบาด
ทั้งนี้สัญญาทองคำตลาด COMEX (Commodity Exchange) ส่งมอบเดือนธ.ค. พุ่งขึ้น 22.20 ดอลลาร์ หรือ 1.23% ปิดที่ 1,833.70 ดอลลาร์/ออนซ์ และปรับตัวขึ้นราว 0.80% ในรอบสัปดาห์นี้
สัญญาโลหะเงินส่งมอบเดือนธ.ค. เพิ่มขึ้น 88.40 เซนต์ หรือ 3.70% ปิดที่ 24.802 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 27.40 ดอลลาร์ หรือ 2.76% ปิดที่ 1,021.60 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 15.90 ดอลลาร์ หรือ 0.70% ปิดที่ 2,416.30 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (3 ก.ย.) หลังสหรัฐเปิดเผยตัวเลขจ้างงานที่อ่อนแอ ซึ่งทำให้บรรดานักลงทุนคาดว่า ธนาคารกลางสหรัฐ (เฟด) ยังไม่มีแนวโน้มที่จะประกาศปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ในการประชุมเดือนนี้
ทั้งนี้ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.21% สู่ระดับ 92.0327
ดอลลาร์สหรัฐอ่อนค่าลงเมื่อเทียบกับเยนที่ระดับ 109.62 เยน จากระดับ 109.96 เยน, ดอลลาร์สหรัฐอ่อนค่าลงเมื่อเทียบกับฟรังก์สวิสที่ระดับ 0.9132 ฟรังก์ จากระดับ 0.9146 ฟรังก์ และอ่อนค่าเมื่อเทียบกับดอลลาร์แคนาดาที่ระดับ 1.2513 ดอลลาร์แคนาดา จากระดับ 1.2554 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐที่ระดับ 1.1889 ดอลลาร์ จากระดับ 1.1874 ดอลลาร์, เงินปอนด์แข็งค่าขึ้นสู่ระดับ 1.3879 ดอลลาร์ จากระดับ 1.3839 ดอลลาร์ และดอลลาร์ออสเตรเลียแข็งค่าขึ้นแตะที่ระดับ 0.7458 ดอลลาร์สหรัฐ จากระดับ 0.7403 ดอลลาร์สหรัฐ